PEACE กวาดรายได้ปี 65 ออลไทม์ไฮ 1.78 พันล้าน ลุยเปิด 3 โครงการดันผลงานโตต่อ
PEACE โชว์ฟอร์มเยี่ยม! กวาดรายได้ปี 2565 ออลไทม์ไฮแตะ 1,784 ล้านบาท โต 52.85% พร้อมเตรียมเปิด 3 โครงการใหม่ในปี 66 ต่อยอดความสำเร็จ
PEACE โชว์ฟอร์มเยี่ยม! กวาดรายได้ปี 2565 ออลไทม์ไฮแตะ 1,784 ล้านบาท โต 52.85% พร้อมเตรียมเปิด 3 โครงการใหม่ในปี 66 ต่อยอดความสำเร็จ
27 ก.พ. 2566

นายประสพศักดิ์ ศิริโสภณา ประธานเจ้าหน้าที่บริหาร บริษัท พีซแอนด์ลีฟวิ่ง จำกัด (มหาชน) หรือ PEACE เปิดเผยว่า ผลประกอบการของปี 2565 (ม.ค.-ธ.ค. 2565) บริษัทฯ มีกำไรสุทธิอยู่ที่ 384 ล้านบาท เติบโต 78.53% จากปี 2564 ที่มีกำไรอยู่ที่ 215 ล้านบาท และมีรายได้อยู่ที่ 1,784 ล้านบาท เติบโต 52.85%  จากปี 2564 ที่มีรายได้อยู่ที่ 1,167 ล้านบาท
โดยมีปัจจัยการเติบโตมาจากการมียอดขายสะสมของปี 2565 ประมาณ 1,555 ล้านบาท เพิ่มขึ้น 14.25 %จากปีก่อน เนื่องจากสามารถปิดการขายโครงการได้ทั้งหมด ได้แก่ โครงการ CHER วงแหวน – สาทร มูลค่าโครงการ 578 ล้านบาท และโครงการ THE GLAMOR เอกมัย – ประดิษฐ์มนูธรรม มูลค่าโครงการ 514 ล้านบาท
ประกอบกับในปัจจุบันมี 3 โครงการ ที่มียอดขายไปแล้วกว่า 95% ของมูลค่าโครงการทั้งหมด ได้แก่ โครงการ Cordiz at Udomsuk, โครงการ CHER วัชรพล และโครงการ CHER งามวงศ์วาน – ประชาชื่น อย่างไรก็ตามโครงการ CHER สุขสวัสดิ์-พุทธบูชา และโครงการ CHER บางขุนนนท์ ในขณะนี้สามารถโอนกรรมสิทธิ์ได้เรียบร้อยแล้วประมาณครึ่งหนึ่งของจำนวนบ้านทั้งโครงการ ทำให้ยอดขายสะสมของปีนี้ มีมูลค่าประมาณ 1,555 ล้านบาท เพิ่มขึ้น 14.25 % จากช่วงเดียวกันของปีก่อน
“สำหรับผลการดำเนินงานในปี 2565  ถือว่าประสบความสำเร็จตามเป้าหมายที่ตั้งไว้ และสามารถทำรายได้สูงสุด (All –  time high) เมื่อเทียบจากการดำเนินงานตั้งแต่ก่อตั้งบริษัทเมื่อปี 2532 ซึ่งเป็นการแสดงให้เห็นว่าการพัฒนาโครงการของบริษัทฯ สามารถตอบโจทย์กลุ่มลูกค้าที่ต้องการหาที่อยู่อาศัยได้เป็นอย่างดี สะท้อนให้เห็นถึงแผนธุรกิจของบริษัทฯที่มีความชัดเจน และมีการลงทุนอย่างรอบคอบในทุกขั้นตอน และเพื่อเป็นการสานต่อความสำเร็จนี้ บริษัทเตรียมต่อยอดพัฒนาโครงการที่มีคุณภาพอย่างต่อเนื่อง 
โดยพบกับโครงการใหม่ล่าสุด และโครงการที่กำลังจะเปิดในเร็วๆ นี้ ได้แก่ โครงการ CHERENE กรุงเทพกรีฑา – ร่มเกล้า, โครงการ CHEREA VICINITY ราชพฤกษ์ – เจษฎาบดินทร์ และโครงการ CHER ราชพฤกษ์ – พระราม 5 มูลค่าโครงการรวม 3,150 ล้านบาท เพื่อตอบโจทย์ความต้องการของลูกค้าในกลุ่มเป้าหมายในเซกเมนต์ที่ครอบคลุมมากยิ่งขึ้น 
ทั้งนี้บริษัทฯ ยังคงมองหาที่ดินเป็นจำนวนมากในหลากหลายทำเล เพื่อนำมาพัฒนาโครงการใหม่ ๆ ที่ยังมุ่งเน้นในพอร์ตโครงการแนวราบที่มีคุณภาพ  เพื่อขยายธุรกิจให้เติบโตอย่างมั่นคงและยั่งยืนในอนาคต และในปี 2566 บริษัทฯ ยังคงเป้ารายได้จะเติบโต 2 เท่าจากผลประกอบการของปี 2564 ภายใน 3 ปี ซึ่งมั่นใจว่าจะสามารถทำได้ตามเป้าที่วางไว้” นายประสพศักดิ์ กล่าว